Juha-Pekka Mikkola

Juha-Pekka Mikkola kesäkuussa 2011.
Juha-Pekka Mikkola (s. 23. joulukuuta 1975 Raisio) on suomalainen näyttelijä. Hän valmistui Tampereen yliopiston näyttelijäntyön laitokselta vuonna 2001 teatteritaiteen maisteriksi.
Juha-Pekka Mikkola oli kiinnityksellä Turun Kaupunginteatterissa 2001–2007, jonka jälkeen toiminut freelancer-näyttelijänä Helsingissä. Hän on esiintynyt muun muassa Nälkäteatterissa, Linnateatterissa, Teatteri Avoimissa Ovissa, Valtimonteatterissa, Hämeenlinnan Teatterissa, Helsingin Kaupunginteatterissa, Kansallisteatterissa sekä muun muassa televisiosarjoissa SheZow, Syke, Toisen kanssa, Helsingin herra, Hovimäki, Kylmäverisesti sinun, Hotel Swan ja elokuvissa Luokkajuhla, Kohtalon kirja, Omerta 6/12 ja It Came From The Desert.
Hän näytteli 23. maaliskuuta 2009 alkaen saippuasarjassa Salatut elämät, jossa esitti lääkäri Miika Mäkelää. Hahmo poistui sarjasta 16. syyskuuta 2010, mutta palasi kevään 2011 viimeisessä jaksossa jatkaen lokakuuhun 2011.
Vuosina 2008–2011 Mikkola toimi Turun Nuoren Teatterin taiteellisena johtajana. Kesällä 2009 hän näytteli Turun Kesäteatterin Kolmessa muskettisoturissa Athoksen roolin.
Monodraama Fosforinhohtoinen lurjus valittiin Tampereen Teatterikesän 2010 pääohjelmistoon. Mikkola esittää monologissa näyttelijä Eero Kilpeä. Esityksen on käsikirjoittanut ja ohjannut Juha Hurme. Syksyllä 2013 esitys kiersi Suomea Näyttelijäliiton satavuotisnäytelmänä. Mikkola ideoi ja ohjasi Turun Nuoreen Teatteriin heavy metal -musikaalin 1827 – Infernal Musical, joka sai ensi-iltansa tammikuussa 2011, osana Turun Kulttuuripääkaupunkivuoden virallista ohjelmaa.
Lisäksi Mikkola on ohjannut näytelmiä mm. Linnateatteriin, Turun Kaupunginteatteriin, Jo-Jo Teatteriin ja Turun Ylioppilasteatteriin. Linnateatterissa hän juonsi ja organisoi vuosina 2008-2011 Omana itsenä -iltoja, joissa haastateltiin tunnettuja pitkän linjan näyttelijöitä, kuten Esko Salminen, Tiina Rinne, Ismo Kallio, Kristiina Elstelä ja Heikki Kinnunen.
Hän on esiintynyt ääninäyttelijänä animaatioissa, mm. Oktonauttien kapteeni Valkosena sekä Vaiana 2:n Maui'n roolissa. Lisäksi hän on lukenut useita äänikirjoja.
Syksyllä 2011 Mikkola oli mukana Kari Heiskasen kirjoittamassa ja ohjaamassa spektaakkelissa Taistelu Paavo Nurmi Stadionilla Turussa.
Suomen arvostelijain liitto myönsi Mikkolalle Kritiikin punnus -tunnustuspalkinnon syyskuussa 2011.
Keväällä 2012 Mikkola sovitti ja ohjasi Turkuun näytelmän Tuomas Kyrön Mielensäpahoittajan pohjalta. Kesällä 2012 hän näytteli Linnateatterissa Urho Kekkosta Tuomas Parkkisen kirjoittamassa komediassa Kekkonen, jonka ohjasi Kari-Pekka Toivonen. Kekkos-aiheen ympäriltä kuvattiin tuolloin myös lyhytelokuva UFK, jossa kuultiin The Atomic Blast -yhtyeen musiikkia. Saman vuoden syksyllä Mikkola esiintyi Helsingin Kaupunginteatterin kansainvälisessä yhteistyöproduktiossa 15:15.
Turun Kesäteatterissa esitettiin kesällä 2015 Mikkolan dramatisointi ja ohjaus Aarresaari, joka pohjautui Robert Louis Stevensonin samannimiseen romaaniin. Tammikuussa 2016 sai Aleksanterin teatterissa ensi-iltansa Mikkolan ohjaama draamakomedia Beige tappaa, jossa näyttelevät Eeva Litmanen ja Kirsi Ylijoki. Kesällä 2016 Mikkola näytteli Turun Kaupunginteatterin komediassa Linnan juhlat, jonka ohjasi Mikko Kouki ja 2017 hän ohjasi Turun kesäteatteriin Rölli-näytelmän. Samana vuonna Mikkola esitti jälleen Kekkosta Finladia-talossa Käy Kekkosen pöytään -esityksessä. Keväällä 2018 Musiikkiteatteri Kapsäkissä esitettiin Murhenäytelmä 1918, jossa esiintyivät myös Vuokko Hovatta, Taisto Oksanen ja Markku Haussila.
Mikkola oli mukana Lars von Trierin komediassa Pomo, jota esitettiin syksyllä 2019 Riihimäen Teatterissa sekä Aleksanterin teatterissa, jossa myös keväällä 2020 uudelleenversioitiin Ritva Siikalan ja Bengt Ahlforsin monikulttuurinen satiiri Zambezi!. Kesällä 2021 Utran Uudessa Teatterissa nähtiin Antti Heikkisen ja Ilja Tepon kirjoittama komedia Anoppi, jossa Mikkolan lisäksi näyttelivät Eija Vilpas, Puntti Valtonen, Regina Launivuo ja Olli-Kalle Heimo.
Mikkola näytteli Jocke Källmania vuonna 2022 Suomen Kansallisteatterissa Kjell Westön romaanidramatisoinnissa Tritonus, jonka ohjasi Johanna Freundlich ja 2023 hän vieraili Kouvolan Teatterin Cabaret-musikaalissa. Syksyllä 2024 teatteri Helsinki 98 esitti Vuosaaren vanhassa lukiossa Markus Leikolan kirjoittamaa vankilanäytelmää Lähinaapuri, jossa Mikkola esiintyi Sami Lankin kanssa. Samaan aikaan hän oli mukana Maisteri Molton esityksessä Musiikkiteatteri Kapsäkissä.
Mikkola on esiintynyt useasti näyttelijänä ja juontajana Turun kaupunginorkesterin sekä UMO Helsinki Jazz Orchestran kanssa. Hän on soittanut kitaraa eri bändeissä ja kirjoitti kappaleen "Bestseller" Kohtalon kirja -elokuvan soundtrackille. Laulun esitti yhtye nimeltä Sutenöörit, jossa Mikkolan lisäksi olivat mukana muun muassa Mikko Nousiainen, Lari Halme ja Mikko Pörhölä. Vaeltajat -yhtyeessä taas soittavat Matti Laine, Jani Karvinen, Johannes Korpijaakko ja Mikkola. Yhtye on julkaissut kaksi EP:tä Spotifyssa.
Mikkolalla on ollut luottamustoimia mm.Näyttelijäliiton varapuheenjohtajana sekä Ilmaisuverstaan, ammattinäyttelijöiden koulutusyhdistyksen, puheenjohtajana. Tällä hetkellä hän on Mimmi Lähteenojan säätiön hallituksen puheenjohtaja.